LES GRUAS

 Un còp, su'n camin de le lana, dus bandolièrs tüèren un marchand que se'n tornèva de les feiras de Bordèu, per li panar son argent e sa maleta. Aquò que se passèva hens un indret hòrt escartat. Digun n'avè vist lo còp, e le justícia ne trobèt pas jamèi los assassins. E los temps que passèt.

 Dètz ans après, los dus òmis que vinoren a passar au mème cròt, a le mèma sason. Que s'èran asseitats darrèr un parc e que ralhèvan.

 - Te sovèns quòn escanèrem aqueth marchand dont vinè de les feiras de Bordèu ? ce didèt un. Qu'èra un jorn de gòrra qu'i a dètz ans de 'quò. Qu'i hadè bruma e les gruas que passèvan a garts, tot com uei. Benlèu que son les mèmas! Urosament per nosatis, ne poden pas díser çò que saben !...

 Mès qu'i avè un aulheròt qu'èra embarrat hens lo parc dab lo ligòt. E qu'escotèva tot aquò de dehens avant.

 Quòn los dus òmis se tornèren méter en camin, lo dròlle que corrot los escusar aus gendarmes. Que gahèren los assassins deu marchand a l'arribada au borg. E après qu'estoren jutjats e penduts.